b"\n_START_ARTICLE_\nRaoul Bova\n_START_SECTION_\nBiografia\n_START_PARAGRAPH_\nNasqu\xc3\xa9 al si d'una fam\xc3\xadlia d'or\xc3\xadgens no romans, el seu pare, calabr\xc3\xa8s, \xc3\xa9s un important funcionari de la companyia Alitalia i la seva mare, napolitana, \xc3\xa9s mestressa de casa. Despr\xc3\xa9s d'acabar els seus estudis a l'institut Jean-Jacques Rousseau, es matricul\xc3\xa0 a l'ISEF, si b\xc3\xa9 no hi acab\xc3\xa0 els estudis; els altern\xc3\xa0 amb la seva carrera esportiva en nataci\xc3\xb3, guanyant amb el club SS Lazio de Roma, amb 16 anys, el campionat itali\xc3\xa0 juvenil a les proves de 100 metres dors masculines. Abandon\xc3\xa0, per\xc3\xb2, la carrera esportiva. Intent\xc3\xa0 ingressar als Carabinieri, la policia militar italiana, per\xc3\xb2 fou rebutjat, i finalment estudi\xc3\xa0 interpretaci\xc3\xb3 a l'escola de Beatriz Bracco a Roma._NEWLINE_El seu primer paper fou a Una storia italiana (1992), minis\xc3\xa8rie de la cadena italiana Rai 1, i el seu debut al cinema fou amb Piccolo grande amore (1993). En poc temps esdevingu\xc3\xa9 una estrella a It\xc3\xa0lia, per\xc3\xb2 cansat de ser un 'sex symbol' volgu\xc3\xa9 demostrar el seu talent en participar en pel\xc2\xb7l\xc3\xadcules una mica m\xc3\xa9s complexes com Rewind (1998), un thriller on interpret\xc3\xa0 un terrorista, I cavalieri che fecero l'impresa (2001), on assumeix el paper d'un noble medieval que \xc3\xa9s posse\xc3\xaft pel diable, o La frontiera (1996), un drama on d\xc3\xb3na vida a un oficial austr\xc3\xadac._NEWLINE_Sens dubte, emper\xc3\xb2, el seu personatge m\xc3\xa9s complex i introvertit vingu\xc3\xa9 amb la direcci\xc3\xb3 de Ferzan \xc3\x96zpetek a La finestra di fronte (2003) en interpretar el paper d'en Lorenzo. Amb aquest personatge, Bova pass\xc3\xa0 de ser una icona sexual m\xc3\xa9s del cinema itali\xc3\xa0 a convertir-se en un respectat actor, la qual cosa el catapult\xc3\xa0 a Hollywood._NEWLINE_Als Estats Units treball\xc3\xa0 a Under the Tuscan sun (2003) i form\xc3\xa0 part del repartiment principal d'AVP: Alien vs Predator (2004). Tanmateix, amant i devot de la seva terra, se'n torn\xc3\xa0 a It\xc3\xa0lia per continuar-hi la seva carrera professional._NEWLINE_Demostr\xc3\xa0 versatilitat i inter\xc3\xa8s per cadascun dels seus personatges posteriors: La fiamma sul ghiaccio (2006), Milano-Palermo: il ritorno (2007), Aspettando il sole (2008), Baar\xc3\xaca (2009), La bella societ\xc3\xa0 (2010), Perdona si et dic amor (2010) i La nostra vita (2010)._NEWLINE_El mar\xc3\xa7 del 2000, es va casar amb Chiara Giordano. Van tenir tres fills, Alessandro Leon, Francesco i Sophia. El 2013, Bova i Giordano es van separar. Aquell mateix any va comen\xc3\xa7ar una relaci\xc3\xb3 amb l'actriu  Rocio Mu\xc3\xb1oz, despr\xc3\xa9s de treballar junts en el film Immaturi - Il viaggio (2012).  Van tenir una filla, Luna, el desembre de 2015, el mateix mes que es va estrenar All Roads Lead to Rome."